Ġob ifittex jistkenn fi twemminu Ġob wieġeb u qal: "Kemm se ddumu tkidduni, u bi kliemkom tagħsruni? Għaxar darbiet s'issa żeblaħtuni, u xejn ma stħajtu tkagħbruni. Nagħmluha li tassew għawwiġt triqti, se jbejjet b'daqshekk l-iżball fija? Intom tieħdu r-riħ fuqi, għax twikkuli bi ħtija l-għajb li għandi. Kunu afu li Alla hu li qalibhieli, hu li xeħet madwari x-xibka tiegħu. Ngħajjat: 'Moħqrija!' u ħadd ma jweġibni, nittallab l-għajnuna u ma ssirlix ġustizzja. Alla għalaqli t-triq biex ma ngħaddix, firixli d-dlam fuq il-mogħdija. Neżżagħli l-ġieħ tiegħi, neħħieli l-kuruna minn fuq rasi. Ġarrafni għalkollox u ġejt fix-xejn, qalagħli bħal siġra t-tama tiegħi. Kebbes għalija l-korla tiegħu, u żammni b'għadu tiegħu. Ingħaqdu flimkien il-qtajja' tiegħu, qabdu għal fuqi triqthom u waqqfu l-kamp madwari. Ħadli 'l ħuti 'l bogħod minni. Ħbiebi saruli barranin. Għebu qrabati u l-ħbieb tal-qalba, dawk li kont nilqa' f'dari nsewni. San-nisa li jaqduni jżommuni bi frustier, sirt għalihom bħal wieħed barrani. Insejjaħ lill-qaddej tiegħi u ma jweġibx, għalkemm jiena nitolbu b'fomm il-ħniena. Nifsi jqażżeż lil marti, sirt ninten għal nies dari. Iż-żgħar imqarqċin ukoll jistmerruni, jgħadduni biż-żmien kif nidher quddiemhom. Il-ħbieb tal-qalb ilkoll jistkerrhuni, dawk li ħabbejt daru kontrija. Leħni dab, sirt għadma u ġilda, bilkemm baqagħli ġilda ma' ħnieki. Ħennu għalija, ħennu għalija intom, ħbiebi għax id Alla laqtitni. Għaliex tagħmlu għalija bħal Alla, u minn laħmi ma tixbgħu qatt? Kemm nixtieq li kliemi jinkiteb, kemm nixtieq li jitnaqqax fil-bronż, jew b'xafra tal-ħadid u b'mili taċ-ċomb jitniżżel għal dejjem fil-blat! Jien naf li d-Difensur tiegħi ħaj u fl-aħħar fuq it-trab iqum, u wara li jintemm ġildi, għoddni bla laħam, nara 'l Alla . Lilu narah b'ħabib tiegħi, Dak li jilmħu għajnejja ma jkunlix barrani! Qed iddub qalbi ġo fija … La qed tgħidu: 'Kif se nagħmlu għalih?', u 'Fih tinsab il-kawża ta' li ġralu', ngħidilkom: 'Ibżgħu mis-sejf lest għalikom għax b'korla għall-ħtijiet is-sejf jiġi, u tkunu tafu li hemm Imħallef.' "